b'\n_START_ARTICLE_\nBaltra\n_START_PARAGRAPH_\nOtok Baltra (Isla Baltra), znan tudi kot Ju\xc5\xbeni Seymour, je majhen otok, ki se nahaja v centralnem delu Galapa\xc5\xa1kega oto\xc4\x8dja, v neposredni bli\xc5\xbeini otoka Santa Cruz. Otok je nastal kot tektonski dvig in je posledica tektonike plo\xc5\xa1\xc4\x8d. Otok je zelo su\xc5\xa1en. Vegetacijo predstavlja predvsem slano grmi\xc4\x8devje, kaktus opuncija (Opuntia echios) in drevo palo santo (sveti les - Bursera graveolens)._NEWLINE_Med drugo svetovno vojno je bil otok opori\xc5\xa1\xc4\x8de ameri\xc5\xa1ke vojske. Posadke name\xc5\xa1\xc4\x8dene na Baltri so nadzorovale vzhodni Pacifik in \xc5\xa1\xc4\x8ditile Panamski prekop. Po vojni so bili objekti predani Ekvadorju, ki ima tukaj tudi danes uradno voja\xc5\xa1ko opori\xc5\xa1\xc4\x8de._NEWLINE_Do leta 1986 je bila Baltra edino letali\xc5\xa1\xc4\x8de na Galapa\xc5\xa1kih otokih. Zdaj obstajata dve letali\xc5\xa1\xc4\x8di, na katerih pristajajo letala iz celine. Drugo se nahaja na otoku San Cristobal. Zasebna letala smejo na Galapagos prileteti samo na Baltro, saj je le to letali\xc5\xa1\xc4\x8de ustrezno opremljeno za razli\xc4\x8dne vremenske pogoje._NEWLINE_V letih 2007 in 2008 so letali\xc5\xa1\xc4\x8de na Baltri modernizirali, zgradili dodatne restavracije, trgovine in izbolj\xc5\xa1ali obmo\xc4\x8dje za obiskovalce._NEWLINE_Po prihodu na Baltro vse obiskovalce takoj prepeljejo z avtobusi na enega od dveh pomolov. Prvi pomol se nahaja v majhnem zalivu, kjer \xc4\x8dakajo ladje na potnike za kri\xc5\xbearjenja. Drugi je trajektni pomol, ki povezuje Baltro z otokom Santa Cruz._NEWLINE_V letu 1940, v \xc4\x8dasu voja\xc5\xa1ke okupacije Baltre v drugi svetovni vojni, so se znanstveniki odlo\xc4\x8dili, da 70 kopenskih legvanov (Conolophus pallidus), kot del poskusa, z Baltre naselijo na sosednji otok Severni Seymour. Ta poteza je imela nepri\xc4\x8dakovane rezultate; avtohtoni legvani so na otoku izumrli. V 80-ih letih so nekaj legvanov iz Severnega Seymoura prenesli v raziskovalno postajo Charles Darwin kot del vzreje. Leta 1990 so kopenske legvane spet naselili na otok Baltra. Od leta 1997 so znanstveniki na\xc5\xa1teli \xc5\xbee 97 legvanov, 13 od teh je bilo rojenih na otoku.'